《巢县漫滩围盆渡》
清代·唐鉴

盆高二尺围丈余，数人环坐中心虚。篙师持篙撑徐徐，前仰后俯波中凫。

平时积贮供仓储，此盆本是田家须。兹逢大水盈沟渠，沿山之下浸为湖。

以盆当作中流壶，我本砥砺希廉隅。斲方为圆觚不觚，济人无术胡为乎。

依然一样画芦葫，今年奔走穷长涂。先驱楚粤后齐吴，朅来水澨舟楫无。

揭衣就渡双跏趺，有如鸱夷逃陶朱。又如木罂斩龙且，坳堂一芥差相殊。

冰床水马都不如，何妨缩瑟同侏儒。荡漾中央小似盂，逦迤登岸理我裾。

欲挽河伯与之书，毋使赤子化为鱼。

作者简介：（1778—1861）清湖南善化人，字镜海。嘉庆十四年进士。道光间为广西平乐知府，设五原学舍教瑶民读书。鸦片战争时，在太常寺卿任，劾琦善、耆英等误国，直声震天下。后致仕南归，主讲金陵书院。咸丰初，还湖南。学宗程朱，倭仁、曾国藩等皆从问业。有《朱子年谱考异》、《学案小识》、《畿辅水利备览》等。